Nintendo 2DS

Avalikustamine

Nintendo 2DS-i oli esmakordselt võimalik näha 28. augustil 2013, kui see avalikustati pressiteate kaudu.  Ameerika Nintendo presidendi Reggie Fils-Aime sõnul on 2DS mõeldud põhiliselt noorematele, kes on viie- kuni seitsmeaastased. Niisiis lähtuti põhiideest, et tuleb luua odav pihukonsool, mis oleks ehituselt jõuline, vastupidav ja lastesõbralik. Lisaks uuele ehituskujule vahetati auto-stereoskoopiline ekraan, mis väidetavalt võib kahjustada laste silmi, tavalise LCD-ekraani vastu.

Poelettidele jõudmine

Nintendo 2DS jõudis müüki 12. oktoobril 2013 Austraalias, Euroopas ja Põhja-Ameerikas eri värvi korpustega. Põhja-Ameerikas oli võimalik valida korpust musta + sinise ja musta + punase värvi vahel ning Euroopas ja Austraalias musta + sinise ja valge + punase vahel. Lisaks 2DS-ile tuli samal päeval välja ka 15 2DS-iga ühilduvat uut mängu.
28. novembril 2014 tuli turule veel kaks 2DS-i mudelit, mis olid mõlemad läbipaistva korpusega.

Riistvara

Nintendo 2DS kasutab suuremalt osalt samu riistvara osi nagu Nintendo 3DS. Põhiline erinevus on korpuse disainis ja ekraanis. Kui Nintendo 3DS kasutas nõndanimetatud merekarbi disaini, kus konsool koosnes kahest tükist ja seda oli võimalik kokku voltida, siis 2DS jälgib kiltkivi disaini, mis koosneb ühest tükist. Teine suurem erinevus on 2DS-il ekraanis. Kui varem oli võimalik 3DS-il auto-stereoskoopilise ekraani abil näha 3D-pilte, siis 2DS-il on see ekraan asendatud tavalise LCD-ekraaniga. Ka on eemaldatud üks kõlaritest, mistõttu on seadmel monoheli. Nende muudatuste põhjus oli soov saavutada 2DS-i võimalikult madal hind.

Korpus

2DS-i korpus koosneb ühest tükist, millepärast on konsooli disain saanud hüüdnimeks kiltkivi. Korpus on jõuline ja peaks kannatama rohkem kui 3DS. Peale selle on palju korpuse värvivariante: musta + sinise, valge + punane, must + punane, roosa + valge, läbipaistev punane ja läbipaistev sinine.

Protsessor, graafikakiip ja mälu

Nagu Nintendo 3DS kasutab Nintendo 2DS sama protsessorit, graafikakiipi ja mälu. Pihukonsool kasutab ARM11 MPcore kahetuumalist protsessorit, DMP PICA200 graafikakiipi ja 128 MB FCRAM-i koos 6 MB VRAM-iga. Lisaks on seadmel ARM9 ühetuumaline protsessor, et oleks võimalik tagurpidi ühilduvus vanemate mängudega.

Aku

Nintendo 2DS kasutab 2DS 3,6 V 1300 mAH 5 Wh laetavat liitiumioonakut. Keskmine aku kestvus 3DS mänge mängides on 3,5–5,5 tundi, DS-mänge mängides 5–9 tundi ja puhkerežiimis umbes 3 päeva. Aku täislaadimiseks kulub keskmiselt 3,5 tundi.

Ekraanid

Nintendo 2DS koosneb ühest suurest LCD-ekraanist, kuigi algul võib tunduda, et tegu on kahe eraldi ekraaniga. Suur LCD-ekraan on jagatud kaheks osaks, millest üks on tavaline LCD-ekraan ja teine on puutetundlik LCD-ekraan. Riistvara ja tarkvara abiga on suudetud luua ühest suurest LCD-ekraanist kaks töötavat ekraani. Niimoodi on ka suudetud vähendada 2DS-i kulusid.
Lisaks on ekraanil 5 valgustaset, kus 0 on madalaim ja 5 on kõrgeim.

Traadita ühendus

Sarnaselt Nintendo 3DS-iga kasutab Nintendo 2DS 2,4 GHz 802.11b/g koos WPA/WPA2-turvaelementidega kaugvõrku. Kohtvõrgu jaoks kasutab 2DS infrapunaühendust.

Mängukaardid

Nintendo 2DS on võimeline kasutama 3DS- ja DS-mängukaarte, mille pealt on võimalik lugeda mänge.

Tarkvara

Nintendo 2DS kasutab enamalt jaolt sama süsteemi tarkvara, mida kasutab Nintendo 3DS. Süsteemi tarkvara uuendatakse pidevalt, et saada lahti vigadest ja turvaaukudest. 2DS võimaldab interneti kaudu uuendada süsteemi tarkvara, mängida mänge võrgus, kasutada Nintendo eShopi mängude ostmiseks ja muud, mis kasutab internetiühendust. Nintendo 2DS ühildub ka kõikide 3DS- (3D-vaade pole saadaval) ja DS-mängudega. Samuti on 2DS-il olemas eelinstallitud tarkvara.

MiiMaker

Tarkvara, mille abil on võimalik luua Miisid. Miisid on võimalik luua kahel viisil. Üheks on luua üks algusest peale lisades ise erinevaid näo ja kere omadusi. Teiseks on pildi tegemine kaamera abil peale mida koos näo tuvastamise süsteemiga loob tarkvara pildiga sarnase Mii. Mii tegelasi on võimalik jagada sõpradega ja neid on võimalik kasutada mõningates mängudes.

Miiverse

Veebipõhine suhtlusvõrgustik, kus mängijad saavad suhelda ja jagada oma tegevustest mängudest, tegevustest ja muust läbi Mii tegelaste. Võimalik on postitada sõnumeid, ekraanipilte ja konsooli abil loodud joonistusi.

StreetPass Mii Plaza

Tarkvara, mille abil on võimalik koguda teiste inimeste Mii tegelasi. Tarkvara kasutamiseks tuleb lihtsalt jätta 2DS puhkerežiim ja siis sellega kõndida mööda teistest, kellel on sama tarkvara.

Nintendo Zone

Programm, kuhu on sisse seadistatud üle 29 000 asukoha, kus on võimalik saada tasuta Wi-Fi ühendust mängukonsoolile. Ka asub igas asukohas auhind. Auhindadeks võivad olla videod, animatsioonid, mängude demod ja muu.

Nintendo eShop

On Nintendo digitaalne e-pood, kust saab alla laadida ja osta tarkvara. Läbi poe on võimalik laadida alla taustapilte, automaatseid uuendusi mängudele, vaadata videoid, proovida rakendusi, mängude demosid ja osta mänge. Lisaks sellele on kasutajatel võimalik hinnata tarkvara 5 palli süsteemis.

Internet Browser

Programm, millega saab internetti sirvida, lugeda e-posti ja uudiseid. Lisaks on võimalik kasutada brauserit mängude mängimise ajal. Ka on võimalik laadida üles kaameraga tehtud pilte ja mängude ekraanipilte.

Nintendo 3DS Sound

Programm, mille abil saab luua ja kuulata muusikafaile aga ka ise neid luua. Võimalik on kuulata MP3- ja AAC-vormingus faile. Lisaks saab salvestada konsooli mikrofoni abil helisid ja siis neid filtritega muundada.

Activity Log

Programm, mis jälgib nii mängude infot kui ka füüsilist aktiivsust. Infot saab kuvada päevade, kuude või aastate kaupa. Kõndimisega saab teenida punkte, mida võib kasutada erinevates mängudes, mis utiliseerivad punkte, erilisele sisule või muule kasulikule juurdepääsemiseks.

AR Games

Hulk mänge, mis kasutavad kaasasolevaid AR-kaarte ja välimist kaamerat. Kaartide ja kaamera abil on võimalik ekraanile luua mänguväli ja pärast seda alustada mängu.

Face Raiders

Mäng, mis kasutab kaamerat ja konsooli güroandurit. Mängu alustamiseks tuleb teha kellegi näost pilt, mispeale ilmuvad sama isiku näoga olendid ekraanile vastastena. Muide, kui mõni inimene möödub ekraanist ja tema nägu jääb kaamerale silma, siislisatakse ka tema nägu vastaste hulka. Mängus tulistamiseks kasutab konsool güroandurit ja taustaks kaamera pilti.

Vastuvõtt

Pärast 2DSi avaldamist sai mängukonsool vastakat tagasisidet. Mõned pidasid 2DS-i raha raiskamiseks, sest lisades paarkümmend eurot või dollarit sai osta 3DS-mudeli, millel oli rohkem võimalusi. Teised aga pidasid soodsat hinda ja 3D-võimaluste puudumist just paremaks, kuna nii sai hoiduda teatud riskidest, mida on tekitanud 3DS.